CELEX: 32020D1277
Language: el
Date: 2020-09-09 00:00:00
Title: Eκτελεστική απόφαση (ΕΕ) 2020/1277 του Συμβουλίου της 9ης Σεπτεμβρίου 2020 για την τροποποίηση της εκτελεστικής απόφασης 2013/680/ΕΕ, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

14.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 300/35
               
            
         EΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1277 ΤΟΥ ΣΥΜΒΟΥΛΙΟΥ
         της 9ης Σεπτεμβρίου 2020
         για την τροποποίηση της εκτελεστικής απόφασης 2013/680/ΕΕ, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με επιστολές που πρωτοκολλήθηκαν στην Επιτροπή στις 20 Φεβρουαρίου 2020 η Δανία και η Σουηδία ζήτησαν την άδεια να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ, σύμφωνα με τα οποία οι υποκείμενοι στον φόρο οφείλουν να ασκούν το δικαίωμα έκπτωσης ή επιστροφής του φόρου προστιθέμενης αξίας («ΦΠΑ») στο κράτος μέλος καταβολής του φόρου.
                  
               
                     (2)
                  
                  
                     Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε στα άλλα κράτη μέλη τα αιτήματα που υπέβαλαν η Δανία και η Σουηδία, με επιστολή της 2ας Απριλίου 2020. Με επιστολή της 3ης Απριλίου 2020, η Επιτροπή κοινοποίησε στη Δανία και τη Σουηδία ότι διέθετε όλες τις απαραίτητες πληροφορίες για την εκτίμηση των αιτημάτων.
                  
               
                     (3)
                  
                  
                     Τα αιτήματα παρέκκλισης αφορούν την είσπραξη του ΦΠΑ που καταβάλλεται επί των διοδίων για τη χρήση της σταθερής ζεύξης Öresund μεταξύ της Δανίας και της Σουηδίας. Σύμφωνα με τους κανόνες ΦΠΑ σχετικά με τον τόπο παροχής των υπηρεσιών που συνδέονται με ακίνητη περιουσία, ένα μέρος του ΦΠΑ επί των διοδίων για τη ζεύξη Öresund είναι καταβλητέο στη Δανία και ένα μέρος στη Σουηδία.
                  
               
                     (4)
                  
                  
                     Με την απόφαση 2000/91/ΕΚ του Συμβουλίου (2) επιτράπηκε στη Δανία και τη Σουηδία, κατά παρέκκλιση από την απαίτηση σύμφωνα με την οποία οι υποκείμενοι στον φόρο οφείλουν να ασκούν το δικαίωμα έκπτωσης ή επιστροφής του ΦΠΑ στο κράτος μέλος στο οποίο καταβλήθηκε ο εν λόγω φόρος, η εφαρμογή ειδικού μέτρου που επιτρέπει στους φορολογούμενους να ανακτήσουν τον ΦΠΑ από μία μόνο διοίκηση έως τις 31 Δεκεμβρίου 2002. Η εν λόγω άδεια παρατάθηκε στη συνέχεια με την απόφαση 2003/65/ΕΚ του Συμβουλίου (3) έως τις 31 Δεκεμβρίου 2006 και με την απόφαση 2007/132/ΕΚ του Συμβουλίου (4) έως τις 31 Δεκεμβρίου 2013. Με την εκτελεστική απόφαση 2013/680/ΕΕ του Συμβουλίου (5), επιτράπηκε στη Δανία και τη Σουηδία να εφαρμόσουν ειδικό μέτρο παρέκκλισης από τα άρθρα 168, 169, 170 και 171 της οδηγίας 2006/112/ΕΚ από την 1η Ιανουαρίου 2014 έως τις 31 Δεκεμβρίου 2020.
                  
               
                     (5)
                  
                  
                     Τα πραγματικά και νομικά περιστατικά που δικαιολογούσαν την παρέκκλιση δεν έχουν μεταβληθεί και εξακολουθούν να ισχύουν. Ως εκ τούτου, θα πρέπει να επιτραπεί στη Δανία και τη Σουηδία να εφαρμόσουν το ειδικό μέτρο για νέα περίοδο περιορισμένης διάρκειας.
                  
               
                     (6)
                  
                  
                     Το μέτρο παρέκκλισης δεν έχει αρνητικές επιπτώσεις για τους ιδίους πόρους της Ένωσης που προέρχονται από τον ΦΠΑ.
                  
               
                     (7)
                  
                  
                     Συνεπώς, η εκτελεστική απόφαση 2013/680/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 2 της εκτελεστικής απόφασης 2013/680/ΕΕ, η ημερομηνία «31 Δεκεμβρίου 2020» αντικαθίσταται από την ημερομηνία «31 Δεκεμβρίου 2027».
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
         
         
            Άρθρο 3
            Η παρούσα απόφαση απευθύνεται στο Βασίλειο της Δανίας και στο Βασίλειο της Σουηδίας.
         
         
            Βρυξέλλες, 9 Σεπτεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 347 της 11.12.2006, σ. 1.
         
            (2)  Απόφαση 2000/91/ΕΚ του Συμβουλίου, της 24ης Ιανουαρίου 2000, οποία επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 28 της 3.2.2000, σ. 38).
         
            (3)  Απόφαση 2003/65/ΕΚ του Συμβουλίου, της 21ης Ιανουαρίου 2003, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 25 της 30.1.2003, σ. 40).
         
            (4)  Απόφαση 2007/132/ΕΚ του Συμβουλίου, της 30ής Ιανουαρίου 2007, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 57 της 24.2.2007, σ. 10).
         
            (5)  Εκτελεστική απόφαση 2013/680/ΕΕ του Συμβουλίου, της 15ης Νοεμβρίου 2013, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 39).